b'\n_START_ARTICLE_\nJanov krik\n_START_SECTION_\nVsebina\n_START_PARAGRAPH_\nJan je ne\xc5\xbeen, bister in ob\xc4\x8dutljiv mladostnik, ki odra\xc5\xa1\xc4\x8da brez o\xc4\x8deta, ob popustljivi, ljubeznivi in osamljeni materi. \xc5\xbde kot \xc5\xa1tirinajstletni fant se sre\xc4\x8da s policijo, ko je hotel za stavo izmakniti nekaj \xc5\xa1portnih majic iz odklenjenega avta. Kasneje ga obto\xc5\xbeijo, da je na silvesterski zabavi skupaj s prijateljem hotel posiliti neko dekle. Splet okoli\xc5\xa1\xc4\x8din pa ga \xc5\xa1e ve\xc4\x8dkrat potisne na kriva pota in tako postane zaznamovan. Izklju\xc4\x8ditev iz \xc5\xa1ole, vrsta obto\xc5\xbeevanj, pripor, ki se je vlekel iz meseca v mesec in prevzgojni dom so uni\xc4\x8dila mlado \xc4\x8dlove\xc5\xa1ko du\xc5\xa1o. Le mati se nemo\xc4\x8dno trudi za\xc5\xa1\xc4\x8dititi njegovo razbito mladost oziroma tisto, kar je \xc5\xa1e ostalo od nje. A namesto so\xc4\x8dutja in ustrezne pomo\xc4\x8di fantu, ki potrebuje pogovor in nekaj, kar bi odprlo njegovo srce, do\xc5\xbeivlja poni\xc5\xbeanja in klofute ob ukrepu dru\xc5\xbebenega vzgojnega nadzora. Njihova obravnava je zgolj \xc5\xa1ablonska in nih\xc4\x8de ne uvidi, da je Jan le prestra\xc5\xa1en otrok, ki s svojim vedenjem kli\xc4\x8de na pomo\xc4\x8d. Strokovni delavci in brezosebni birokratski sistem dajejo mami vedeti, da je njena vzgoja odpovedala in da je padla na \xc5\xbeivljenjskem izpitu. Tudi mati, tako kot Jan, potrebuje le ne\xc5\xbeen in varen objem. \xc4\x8cloveka, ki bi jo stisnil k sebi in jo pobo\xc5\xbeal po razboleli du\xc5\xa1i. A toplina, ki dela \xc4\x8dude\xc5\xbee, se je izgubila za akademskimi naslovi ljudi, ki imajo mo\xc4\x8d, da krojijo usodo otrok, ki so za\xc5\xa1li.\n_START_SECTION_\nZbirka\n_START_PARAGRAPH_\nDelo je iz\xc5\xa1lo v dveh zbirkah: Zbirka Vrba, Zbirka M knjiga.'